Oud-adjunkminister deur ‘lughawe-bende’ beroofJabu Moleketi, ŉ oud-adjunkminister van finansies, is deur ŉ bende beroof wat glo mense teiken wanneer hulle die OR Tambo internasionale lughawe verlaat. “Hulle was duidelik baie haastig. Hulle het net die tasse gegryp,” het Moleketi aan die Sunday Times gesê. Moleketi, voorsitter van die Ontwikkelingsbank van Suider-Afrika, het Saterdag teruggekeer na Suid-Afrika nadat hy ŉ G20-vergadering in Rusland bygewoon het. “Hulle het ons van die lughawe af agtervolg. Ons het ons huis binnegegaan en die rowers het die motorhek se sensor geblok en die perseel met wapens binnegekom.” Volgens Moleketi was die tasse se inhoud sowat R70 000 werd. Die polisie het aan die Sunday Times bevestig dat hulle die saak ondersoek.